To dage før den eneste danske koncert på Elvis Costellos turné bliver koncerten aflyst på grund af sygdom. - Efter lægen har tilset Elvis her til morgen, må vi desværre meddele, at vi bliver nødt til at aflyse de tre kommende koncerter. Det er med stor beklagelse, at vi bliver nødt til at aflyse i Aalborg, udtaler Elvis Costellos management til Musikkens Hus, der skulle have lagt rammer til koncerten. Udover koncerten i Aalborg er det onsdag aftens koncert i Utrecht i Holland og lørdag aftens koncert i Hamburg, der bliver aflyst. Sygdom har tidligere på turnéen medført at Elvis Costello har udsat koncerter i Paris og Antwerp. Musikkens Hus er ovenpå aflysningen gået i gang med at sikre en erstatningskoncert, og de mange billethavere, der altså ikke skal opleve Costello fredag, vil modtage information om en eventuel ny dato, ligesom det er muligt at refundere billetterne.
På grund af sygdom aflyser Elvis Costello sin koncert i Aalborg fredag aften. Musikkens Hus arbejder nu på at sikre en erstatningskoncert.